Ռուսաստանցի դիվանագետը նշել է, որ միջնորդների ջանքերն ուղղված են տարածաշրջանում խաղաղությանն ու կայունությանը: «Այդ առումով բարձր ենք գնահատում կողմերի՝ շփման գծում լարվածության թուլացման նպատակով լրացուցիչ քայլեր ձեռնարկելու անհրաժեշտությունը», նշել է ԵԱՀԿ-ում ՌԴ ներկայացուցիչը: Նրա խոսքով, այդ նպատակին կծառայի նաև 2016-ի մայիսի 16-ին Վիեննայում ու հունիսի 20-ին Սանկտ Պետերբուրգում ձեռք բերված պայմանավորվածությունների իրականացումը, որոնք միտված են ռազմական ռիսկերի նվազեցմանն ու շփման գծում ԵԱՀԿ դիտորդական առաքելության ընդլայնմանը: «Ակնկալում ենք առաջիկայում ԵԱՀԿ գործող նախագահի անձնական ներկայացուցչի գրասենյակի ընդլայնում, որը թույլ կտա որակապես բարելավել տարածաշրջանում առկա իրավիճակի մոնիտորինգը: Շփման գծում և ադրբեջանա-հայկական սահմանում կայունության շահերից է բխում նաև հակամարտության գոտում զինված միջադեպերի հետաքննության համատեղ մեխանիզմների ստեղծումը», ասել է նա՝ ավելացնելով, որ դրանք թույլ կտան պահպանել դրական մթնոլորտը: Նա նշել է, որ Ռուսաստանը համանախագահող մյուս երկրների հետ շարունակելու է կողմերին ցուցաբերել անհրաժեշտ աջակցություն ԼՂ խնդրի լուծման համար մշակելու փոխզիջումային փոխադարձ ընդունելի հիմքեր: «Ակնկալում ենք, որ համանախագահների շփումները լրացուցիչ խթան կհանդիսանան հակամարտության խաղաղ կարգավորման համար», ասել է Ալեքսանդ Լուկաշևիչը: